title: António de Spínola
text: António Sebastião Ribeiro de Spínola, naixito d'Estremoz (districto d'Évora, Reino de Portugal) l'11 d'abril de 1910 y muerto en Lisbona o 13 d'agosto de 1996, estió un militar y politico portugués, primer President de Portugal dimpués d'a dita Revolución d'os Clavels.
  
  Encara que d'ideyolochía conservadora (estió mesmo observador mientres a Segunda Guerra Mundial en o Frent Oriental en as filas d'a Wehrmacht en o setio de Leningrado, a on se trobaban os voluntarios espanyols d'a División Azul) y colaborador d'a Dictadura d'António de Oliveira Salazar (estió combatient voluntario en Angola, Gubernador militar en Guinea-Bissau y Comandant en Cabo de l'Exercito portugués), ya dende prencipios d'os anyos 1970 escomencipió o suyo distanciamiento d'o rechimen dictatorial, dica que o 25 d'abril de 1974 estió qui, en nombre d'o Movimento das Forças Armadas, recibió a rendición de Marcelo Caetano, o zaguer líder d'a dictadura. En estar asinas una d'as caras conoixitas d'a Revolución, presidió a Junta de Salvação Nacional y esdevenió o 15 de mayo de 1974 President de Portugal. Sindembargo, en no cuacar-li a ideyolochía de cuchas d'a mayor parte d'os militars revolucionarios, dimitió o 30 de setiembre de 1974, dimpués de fracasar un intento de golpe d'estato o 28 de setiembre a on pareix que simpatizaba con os golpistas. Cuan l'11 de marzo de 1975 fracasó unatro intento de golpe d'estato de dreitas, Spínola se refuchió en Espanya (gobernata alavez por Francisco Franco) y luego en Brasil.
  
  Esdevenió en o suyo exilio president d'o Exército de Libertação de Portugal, una organización d'estrema dreita de caracter terrorista. Sindembargo, en zaguerías d'os anyos 1980, en tiempos d'o president Mário Soares, se reconoixió o suyo papel en os primers intes d'a Revolución d'os Clavels.
  
  Obras 
   1970: Por Uma Guiné Melhor.
   1971: Linha de Acção.
   1972: No Caminho do Futuro.
   1973: Por Uma Portugalidade Renovada.
   1974: Portugal e o Futuro.
   1976: Ao Serviço de Portugal.
   1978: País sem Rumo.
  
  Militars de Portugal
  Presidents de Portugal
  Primers ministros de Portugal
  1910 (naixencias)
  1996 (muertes)